รัฐบาลไทย-ข่าวทำเนียบรัฐบาล-รมว.พม. ตรวจเยี่ยม พก. พร้อมเน้นการส่งเสริมและพัฒนาคุณภาพชีวิตคนพิการอย่างยั่งยืน โดยไม่ทิ้งใครไว้ข้างหลัง
วันพุธที่ 6 ธันวาคม 2560
รมว.พม. ตรวจเยี่ยม พก. พร้อมเน้นการส่งเสริมและพัฒนาคุณภาพชีวิตคนพิการอย่างยั่งยืน โดยไม่ทิ้งใครไว้ข้างหลัง
รมว.พม. ตรวจเยี่ยม พก. พร้อมเน้นการส่งเสริมและพัฒนาคุณภาพชีวิตคนพิการอย่างยั่งยืน โดยไม่ทิ้งใครไว้ข้างหลัง
วันนี้ (6 ธ.ค. 60) เวลา 13.30 น. นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์ เปิดเผยว่าพลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)ตรวจเยี่ยมกรมส่งเสริมและพัฒนาคุณภาพชีวิตคนพิการ (พก.) พร้อมรับฟังบรรยายสรุปภารกิจในภาพรวมของ พก. โดยมี นายสมคิด สมศรี อธิบดี พก. เป็นผู้นําบรรยายสรุป จากนั้น มอบนโยบายและแนวทางการดําเนินงานตามภารกิจของ พก. นอกจากนี้ ได้ตรวจเยี่ยมอาคารสถานที่ พร้อมพบปะพูดคุยกับข้าราชการและเจ้าหน้าที่ พก. เพื่อสร้างขวัญกําลังใจในการปฏิบัติงาน ณ อาคาร 60 ปี กรมส่งเสริมและพัฒนาคุณภาพชีวิตคนพิการ ภายในบริเวณสถานสงเคราะห์เด็กหญิงบ้านราชวิถี ถนนราชวิถี เขตราชเทวี กรุงเทพฯ
พลเอก อนันตพรกล่าวว่า สําหรับวันนี้ (6 ธ.ค. 60) ตนได้ตรวจเยี่ยม พก. ซึ่งเป็นหน่วยงานในสังกัดกระทรวงการพัฒนาสังคมและความมั่นคงของมนุษย์ (พม.) โดยมีภารกิจหลักในการส่งเสริมและพัฒนาคุณภาพชีวิตคนพิการ ซึ่งมีพันธกิจในการขับเคลื่อนนโยบายการพัฒนาคุณภาพชีวิตคนพิการของชาติสู่การปฎิบัติอย่างบูรณาการ และพัฒนาองค์กรด้านคนพิการของประเทศไทยให้มีศักยภาพในการพัฒนาคุณภาพชีวิตคนพิการและมีความเข้มแข็งสามารถดําเนินงานอย่างมีมาตรฐาน อีกทั้งเสริมสร้างสังคมที่ปราศจากอุปสรรคต่อคนพิการเพื่อให้คนพิการได้เข้าถึงและใช้ประโยชน์ รวมถึงขจัดการเลือกปฎิบัติโดยไม่เป็นธรรมต่อคนพิการ ทั้งนี้ พก. มีอัตรากําลังขับเคลื่อนงานจํานวนทั้งสิ้น 1,504 คน ซึ่งมีหน่วยงานในสังกัด พก. ได้แก่ 1) ศูนย์พัฒนาศักยภาพและอาชีพคนพิการจํานวน 8 แห่ง 2) ศูนย์ส่งเสริมอาชีพคนพิการ (โรงงานปีสากล) จํานวน 1 แห่ง 3) สถานคุ้มครองและพัฒนาคนพิการ จํานวน 11 แห่ง และ 4) ศูนย์พัฒนาศักยภาพบุคคลออทิสติก จํานวน 2 แห่ง โดยใช้กลไกของพระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550 และที่แก้ไขเพิ่มเติม (ฉบับที่ 2) มาตรา 20 กําหนด ให้คนพิการมีสิทธิเข้าถึงและใช้ประโยชน์ได้จากสิ่งอํานวยความสะดวก สวัสดิการ และความช่วยเหลืออื่นจากรัฐ และดําเนินนโยบายสอดคล้องกับยุทธศาสตร์ 20 ปีของรัฐบาล การลดความเหลื่อมล้ําในสังคม เป้าหมายการพัฒนาที่ยั่งยืน SDGs "ไม่ทิ้งใครไว้ข้างหลัง” (Leave no one behind) ควบคู่ไปกับแผนพัฒนาคุณภาพชีวิตคนพิการแห่งชาติ ฉบับที่ 5 พ.ศ. 2560 - 2564 ภายใต้วิสัยทัศน์ "คนพิการดํารงชีวิตอิสระร่วมกับทุกคนในสังคมอย่างมีความสุข สามารถเข้าถึงสิทธิอย่างเสมอภาคและเท่าเทียมกัน” โดยบูรณาการความร่วมมือตามแนวทางประชารัฐระหว่างหน่วยงานทั้งภาครัฐ ภาคเอกชน และภาคประชาสังคม
พลเอก อนันตพรกล่าวต่อไปว่า ปัจจุบันมีคนพิการที่ขึ้นทะเบียนและมีบัตรประจําตัวคนพิการ จํานวน 1.8 ล้านคน ซึ่งคนพิการเหล่านี้ มีสิทธิได้รับการรักษาพยาบาลและการศึกษา โดยไม่เสียค่าใช้จ่าย รวมทั้งบริการและสวัสดิการต่างๆ อาทิ 1) การเพิ่มเบี้ยความพิการ จาก 500 บาท เป็น 800 บาท 2) ล่ามภาษามือสําหรับคนพิการทางการได้ยิน 3) การปรับสภาพที่อยู่อาศัย 4) การจัดให้มีผู้ช่วยคนพิการ 5) การจัดสิ่งอํานวยความสะดวกสําหรับคนพิการ ด้วยการขยายพื้นที่อารยสถาปัตย์ทั่วประเทศ 6) การพัฒนานวัตกรรมและเทคโนโลยีสิ่งอํานวยความสะดวก เครื่องฝึกช่วยเดินสําหรับคนพิการ I-walk 7) การสนับสุนนเงินกู้ยืมจากกองทุนส่งเสริมและพัฒนาคุณภาพชีวิตคนพิการ รายละ 60,000 – 120,000 บาท โดยไม่เสียดอกเบี้ย 8) การจ้างงานคนพิการ ด้วยอัตราส่วนพนักงาน 100 คน ต่อคนพิการ 1 คน ปัจจุบัน ภาคเอกชนมีการจ้างงานคนพิการมากกว่าร้อยละ 90 ส่วนภาครัฐ เร่งรณรงค์ให้ดําเนินการให้ครบภายในปี 2561 9) การลดหย่อนภาษีสําหรับผู้ดูแลคนพิการ 10) การช่วยเหลือทางกฎหมายแก่คนพิการ 11) การส่งเสริมความเข้มแข็งให้องค์กรด้านคนพิการ และ 12) การพัฒนาศักยภาพนักร้องนักดนตรีตาบอดในที่สาธารณะ (From Street to Stars หรือ S2S) โดยมีกองทุนส่งเสริมและพัฒนาคุณภาพชีวิตคนพิการ เป็นกลไกหลักในการขับเคลื่อนงานด้านคนพิการ
"ทั้งนี้ พก. นับเป็นหน่วยงานหลักในการส่งเสริมและพัฒนาคุณภาพชีวิตคนพิการอย่างต่อเนื่อง และเพื่อให้เกิดการขับเคลื่อนในการพัฒนาคุณภาพชีวิตคนพิการอย่างเป็นธรรมและทั่วถึงทุกพื้นที่ โดยในปี 2561 พก. มีแผนการดําเนินงานส่งเสริมให้คนพิการไทยได้รับการพัฒนาคุณภาพชีวิตอย่างรอบด้าน โดยเฉพาะการจัดตั้งศูนย์ส่งเสริมและพัฒนาชีวิตคนพิการระดับประเทศและอาเซียน เพื่อเป็นศูนย์ต้นแบบในการจัดบริการสําหรับคนพิการ การจ้างงานคนพิการครบ 100 % ศูนย์บริการคนพิการทั่วประเทศ บริการศูนย์สายด่วน 1479 เพื่อคนพิการทั้งมวล การขยายพื้นที่ชุมชนต้นแบบอารยสถาปัตย์ครบทุกจังหวัด การพัฒนาศักยภาพนักร้องนักดนตรี S2S สู่ระดับสากล และการจัดบริการสุนัขนําทางครั้งแรกในประเทศไทย อย่างไรก็ตาม ตนได้เน้นย้ําให้ พก. ดําเนินงานด้านคนพิการให้เป็นไปตามแผนงานที่กําหนดไว้ เพื่อให้คนพิการได้รับสิทธิและสวัสดิการของรัฐอย่างเต็มที่ รวมทั้งได้กําชับให้บริหารจัดการกองทุนส่งเสริมและพัฒนาคุณภาพชีวิตคนพิการ โดยการพิจารณาเป้าหมายที่ชัดเจนตามความเร่งด่วนของโครงการต่างๆ อย่างคุ้มค่าและตามความเหมาะสม อีกทั้งบูรณาการร่วมกับภาคเอกชน และองค์กรด้านคนพิการในการดําเนินงานต่างๆ เพื่อให้เกิดประโยชน์ต่อคนพิการอย่างเป็นรูปธรรมต่อไป”พลเอก อนันตพรกล่าวในตอนท้าย